LAUSUNNON ANTAMINEN LUONNOKSESTA VALTIONEUVOSTON ASETUKSEKSI TALOUSJÄTEVESIEN KÄSITTELYVAATIMUSTEN TOIMEENPANOSTA VUOSINA 2010 - 2017

KH  § 87	Ympäristöministeriö on 3.3.2010 päivätyllä kirjeellä pyytänyt lausuntoa hajajätevesivesityöryhmän loppuraportista ja luonnoksesta valtioneuvoston asetukseksi talousjätevesien käsittelyvaatimusten toimeenpanosta vuosina 2010 - 2017. Kunnilla ja muilla asianosaisilla on tilaisuus antaa lausuntonsa 9.4.2010 mennessä. 

	Hajajätevesiryhmän loppuraportti ja selvitysmiehen raportti löytyvät sähköisinä julkaisuina ympäristöministeriön sivuilta vvv.ymparisto.fi.

	Luonnoksessa valtioneuvoston asetukseksi talousjätevesien käsittelyvaatimusten toimeenpanosta vuosina 2010 - 2017 säädetään haja-asutusalueen asukkaille myönnettävistä lykkäyksistä siten, että hajajätevesiasetuksen 12 §:n toisen momentin mukainen siirtymäaika käyttökuntoisille jätevesijärjestelmille jatkuu 31.12.2017 asti, jos: 

	1) kiinteistön haltija ja muut kiinteistössä vakituisesti asuvat ovat täyttäneet 70 vuotta viimeistään 31.12.2013; tai
	2) kiinteistö sijaitsee alueella, joka on vesihuoltolain (119/2001) 5 §:ssä tarkoitetussa vesihuollon kehittämissuunnitelmassa viimeistään 31.12.2012 esitetty ulotettavaksi viemäriverkoston piiriin. 
	
	Nurmijärven kunnan lausuntoa on valmisteltu virkamiestyönä kunnan ympäristötoimessa. Valmisteluun ovat osallistuneet kunnallistekniikan suunnitteluyksikkö, ympäristökeskus ja Nurmijärven Vesi. 

	Nurmijärven kunnassa on monien pääkaupunkiseudun kehyskunntien tapaan laajat, mutta muuhun Suomeen verrattuna tiheästi asutut haja-asutusalueet. Vesihuoltolain (119/2001) 5 §:ssä tarkoitetussa kunnan vesihuollon kehittämissuunnitelmassa on laajoja alueita esitetty ulotettavaksi vesihuoltoverkostojen piiriin. 

	Kunnan vesihuoltolaitoksen toiminta-alueet on rajattu asemakaava-alueille ja haja-asutusalueiden jätevesihuollon kehittäminen on valtuuston periaatepäätöksellä asukkaiden omaehtoisen toiminnan varassa.  Haja-asutusalueiden vesihuollon kehittäminen on  asukaslähtöistä, mm.  vesiosuuskuntatoimintaa, jota kunta tukee ja neuvoo.

	Kunnan vesihuoltolaitoksella ei ole taloudellisia mahdollisuuksia toteuttaa laajoja investointeja haja-asutusalueilla. Nurmijärven kunnan talouteen ei pystytä  ottamaan lisärasitusta haja-asutusalueen vesihuollon investoinneista. 

	Nurmijärven vesihuollon kehittämissuunnitelma on yleispiirteinen ja  siinä  verkostoitavaksi suunnitellut alueet ovat rajauksiltaan ohjeellisia. Niiden vesihuollon rakentaminen ei ole kunnan taloudellisten mahdollisuuksien rajoissa.  Lisäksi vesihuollon kehittämissuunnitelmassa esitettyjen alueiden vesihuollon toteuttaminen perustuu asukkaiden vapaaehtoiseen toimintaan, jonka käynnistyessä  kehittämissuunnitelmaa tarkennetaan yleissuunnitteluvaiheessa. Vesihuollon kehittämissuunnitelmassa  ei  näistä  syistä johtuen ole voitu  aikatauluttaa haja-asutusalueiden vesihuoltoverkostojen toteutumista. Näin ei pystytä tekemään tulevaisuudessakaan, kehittämissuunnitelman päivittämisen yhteydessä. 

	Vesihuollon kehittämissuunnitelman linkittäminen lykkäyksen myöntämiseen haja-asutusalueen jätevesijärjestelmien parantamiseen vaikeuttaa kehittämissuunnitelmien päivitystä; vesiensuojelullinen tavoite saattaa alueiden priorisoinnissa saada nykyistä vähäisemmän painoarvon. Kunnan vesihuollon kehittämissuunnitelmassa on priorisoitu sellaiset alueet, joilla vesihuoltoverkoston rakentaminen on kiireellistä jätevesien vesistökuormituksen tai tiheähkön asukasmäärän vuoksi. Kuitenkin asetusluonnoksen § 2 kohdan 2) lykkäys koskisi juuri näitä alueita. Tämä johtaisi tilanteeseen, jossa kunnan kehittämissuunnitelmassa ei-kiireellisiksi määritellyt alueet joutuisivat teettämään parannukset jätevesijärjestelmiinsä aikaisemmin, todennäköisimmin pääsääntöisesti kiinteistökohtaisesti, 31.12.2013 mennessä. 

	Vesiosuuskuntatoiminta on kysyntävetoista ja asukkaiden aktivoitumisen perusteena ovat usein juuri hajajätevesiasetuksen vaatimukset.  Mikäli siirtymäaikaa pidennetään v. 2017 asti, monet kiinteistönomistajat, kuten uudisrakentajat ja perusparannusten tekijät, toteuttavat kiinteistökohtaisia jätevesijärjestelmiä myös sellaisille alueille, joille on vesihuollon kehittämissuunnitelmassa suunniteltu vesihuoltoverkostoja. Tämä vaikeuttaa edelleen osuuskuntien verkostojen rakentamisen mahdollisuutta, sillä verkostoon liittyvä kiinteistömäärä pienenee, mikä puolestaan heikentää hankkeiden taloudellisuutta. 

	Kunnan ympäristöviranomaisen valvontavastuu vaikeutuu, kun alueella on sekä jätevesiverkostoon kuuluvia että verkostoon kuulumattomia kiinteistökohtaisen järjestelmän omaavia kiinteistöjä. 

	Lykkäyksen myöntämisen tulisi olla kunnan kannalta joustavampaa kuin alueiden määrittäminen vesihuollon kehittämissuunnitelmassa. Lykkäystä tulisi myöntää vain sellaisille alueille, joilla vesihuoltoverkostojen toteutuminen on realistista. Tällaisia alueita ovat kaava-alueiden laajennukset, vesihuoltolaitosten suunnittelemat laajennukset toiminta-alueisiinsa ja uusien vesiosuuskuntien alueet. Näin saataisiin aikaan aito kannustin vesihuoltoverkostojen suunnittelulle ja rakentamiselle. Asetuksessa tulisi määritellä kriteerit, joilla lykkäystä myönnetään.  

	Tekninen lautakunta käsittelee asiaa 25.3.2010 pidettävässä kokouksessaan, ja esittelijän päätösesitys lautakunnalle on seuraava:

	Nurmijärven kunta esittää lausuntonaan luonnoksesta valtioneuvoston asetukseksi talousjätevesien käsittelyvaatimusten toimeenpanosta vv. 2010 - 2017 seuraavaa:

	Asetusluonnoksessa on esitetty mahdollisuutta tietyin kriteerein myöntää siirtymäaikaa käyttökuntoisille jätevesijärjestelmille. Siirtymäaika esitetään kytkettäväksi  osittain kunnan vesihuollon kehittämissuunnitelmaan.

	Nurmijärven kunta ei pidä asetusluonnosta tältä osin onnistuneena ja esittää johdantotekstistä ilmenevin perustein tarkennettavaksi asetuksen 2 §:n 2. kohtaa seuraavasti:

	2) Kunnan ympäristövalvontaviranomainen myöntää hakemuksesta jatkoa siirtymäaikaan 31.12.2017 asti, sellaisille kiinteistöille, jotka sijaitsevat: 
	- alueella, jossa on 31.12.2012 voimassa oleva asemakaava ja jolla ei ole rakennuskieltoa kaavan muuttamiseksi,
	- alueella, jossa on rekisteröity vesihuoltotoimintaan tarkoitettu yritys tai yhteisö, jonka suunnittelualueeseen kiinteistö kuuluu.

Lisätietoja: hankekoordinaattori Maria Notley, puh. 040 317 4444.

	Teknisen lautakunnan käsittely 25.3.2010 § 47:

	" Keskustelun kuluessa Jokinen Asikaisen kannattamana esitti, että Nurmijärven kunta antaa asetusluonnoksesta seuraavan lausunnon:

	Nurmijärven kunta  pitää asetusluonnosta talousjätevesien käsittelyvaatimusten toimeenpanosta vv. 2010 - 2017 hyvänä, eikä  sillä ole huomautettavaa luonnoksesta.	
	
	Koska oli tehty päätösesityksestä poikkeava kannatettu muutosesitys, puheenjohtaja määräsi suoritettavaksi seuraavan nimenhuutoäänestyksen:
	
	jaa= esittelijän esitys
	ei = Jokisen esitys

	Äänestyksen tulos:
	jaa 5 ääntä: Kolehmainen, Lausvaara, Lompolo, Uusitalo, Viljakainen
	ei 3 ääntä: Asikainen, Jokinen, Carpelan
	vaiti 1: Vainio
	poissa 2: Arteli, Launonen 
	
	Päätös:
	Tekninen lautakunta oli äänestyksen tuloksena äänin 5  - 3 - 1 (vaiti), poissa 2, hyväksynyt esittelijän esityksen.

	Jokinen jätti päätökseen eriävän mielipiteen."
	
Esitys:	Kunnanhalitus päättää antaa ympäristöministeriölle teknisen lautakunnan esityksen mukaisen seuraavan lausunnon: 

	Nurmijärven kunta esittää lausuntonaan luonnoksesta valtioneuvoston asetukseksi talousjätevesien käsittelyvaatimusten toimeenpanosta vv. 2010 - 2017 seuraavaa:
	Asetusluonnoksessa on esitetty mahdollisuutta tietyin kriteerein myöntää siirtymäaikaa käyttökuntoisille jätevesijärjestelmille. Siirtymäaika esitetään kytkettäväksi  osittain kunnan vesihuollon kehittämissuunnitelmaan.

	Nurmijärven kunta ei pidä asetusluonnosta tältä osin onnistuneena ja esittää johdantotekstistä ilmenevin perustein tarkennettavaksi asetuksen 2 §:n 2. kohtaa seuraavasti:

	2) Kunnan ympäristövalvontaviranomainen myöntää hakemuksesta jatkoa siirtymäaikaan 31.12.2017 asti, sellaisille kiinteistöille, jotka sijaitsevat: 
	- alueella, jossa on 31.12.2012 voimassa oleva asemakaava ja jolla ei ole rakennuskieltoa kaavan muuttamiseksi,
	- alueella, jossa on rekisteröity vesihuoltotoimintaan tarkoitettu yritys tai yhteisö, jonka suunnittelualueeseen kiinteistö kuuluu.

	Keskustelun kuluessa Rousu Meroksen kannattamana esitti, että Nurmijärven kunta antaa asetusluonnoksesta seuraavan lausunnon:

	Nurmijärven kunta pitää asetusluonnosta talousvesien käsittelyvaatimusten toimeenpanosta vv. 2010 - 2017 hyvänä, eikä sillä ole huomautettavaa luonnoksesta.

	Koska oli tehty esittelijän päätösesityksestä poikkeava kannatettu muutosesitys, puheenjohtaja määräsi suoritettavaksi seuraavan nimenhuutoäänestyksen:

	Jaa = esittelijän esitys
	Ei   = Rousun esitys

	Äänestyksen tulos:
	jaa 7 ääntä: Handolin, Jalava, Korhonen, Pellinen, Räty, Schildt, Mäkelä
	ei 3 ääntä: Kopteff, Meros, Rousu
	Poissa 1: Toivonen

Päätös:	Kunnanhallitus hyväksyi äänestyksen tuloksena äänin 7 - 3 esittelijän esityksen. 

______

Otteen oikeaksi todistaa Nurmijärvellä 1.4.2010

Tapani Rantala
arkistosihteeri

JAKELU	kirjaamo.ym@ymparisto.fi